呈陳正己十四韻
作者：項安世
朝代：宋

paragraphs: 相識十五年，未有今日談。
沉沉千丈綆，窈窈太古潭。
靈關乍掣鎖，寶藏初抽函。
爲於萬億秭，出此一二三。
戢戢騎無數，津津飴正甘。
天驅遠色冥，日墮西暉酣。
言歸澣垢澤，少俟收炎惔。
凉風轉右桷，好月來東菴。
聽君十日語，飫我平生貪。
毫釐得細數，窾隙容周諳。
萬象斗維北，八方車指南。
明明繩尺陳，皎皎星月參。
外物復何有，此懽誠可耽。
願推輕財心，慷慨傾籝甔。